VaMugabe Vanovandudza Zvishoma Dare Remakurukota Avo
Asi vanopikisa hurumende vanoti VaMugabe vari kutenderedza marara pachivanze chavo pane kuti vaarase
Dzimwe nhengo dzedare remakurukota ehurumende dzakasarudza nemutungamiri wenyika, VaRobert Mugabe neChipiri dzakatora mhiko yekushandira nyika nemazvo neChitatu kuState House. Vanhu ava vanosanganisa gurukota idzva rezvehupfumi, VaSamuel Mumbengegwi, gurukota idzva rinoona nezve kuburitswa kwemashoko, Dr Sikhanyiso Ndlovu, uye gurukota idzva rinoona nezve kukurudzira kwehupfumi- Economic Development, VaSylvestr Nguni. Vachitaura pakugadzwa kwemakurukota aya, VaMugabe vati mapato anopikisa ava kupenga sezvo ari kuronga kuratidzira. Vatiwo havasi kuzorega zvakadaro zvichiitwa. Vatiwo vane chivimbo chekuti makurukota matsva aya achabatsira kuti nyika ibude mumadhaka mairi. Hapasati pajekeswa kuti vaimbova gurukota rezve hupfumi, Dr Herbert Murerwa, vakadzingwa basa here, kana kuti ndivo vakati havachadi basa pachavo. VaMurerwa vange vonetsana naVaMugabe nagavhuna we RBZ, VaGideon Gono. Ivo mbune pavataura nestudio 7 VaMurerwa varamba kutaura nezvenyaya iyi. VaJoseph Made avo vaiva gurukota rezvekurima, vave gurukota rinoona nezvemichina yekurimisa muhofisi yavamugabe. Munyori mukuru muMDC inotungamirwa naVaMorgan Tsvangirai , VaTendai Biti , pamwe nemutevedzeri wemunyori mukure muMDC inotungamirwa naVa Arthur Mutambara, vaudza Blessing Zulu weStudio 7 kuti VaMugabe mbune ndivo vanofanira kubva pachigaro kuti nyika ifambire mberi. Ukuwo nyanzvi munyaya dzezve matongerwo enyika uye vari mudzidzisi paUniversity of Zimbabwe, Doctor John Makumbe vaudza mutori wenhau Blessing Zulu kuti VaMugabe vakonewa pave kuda mutungamiri mutsva. Dzimwe Nhau Kubva kuStudio 7...